**Všeobecne záväzné nariadenie o ustanovení miestneho poplatku za rozvoj obce Turecká**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Obec Turecká na základe originálneho výkonu samosprávnej funkcie podľa § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s ustanovením § 2 a § 7 zákona NR SR č. 447/2015 Z. z. o miestnom poplatku za rozvoj a o zmene a doplnení niektorých zákonov vydáva toto všeobecne záväzné nariadenie (ďalej len „VZN“):

**Všeobecne záväzné nariadenie**

**č. 2 /2023**

### ***o ustanovení miestneho poplatku za rozvoj obce Turecká***

**§ 1**

**Úvodné ustanovenia**

(1) Obec Turecká (v ďalšom texte iba „obec“) na svojom území ustanovuje miestny poplatok za rozvoj (v ďalšom texte iba „poplatok“), a to v sadzbách a za podmienok, ako je určené v tomto VZN.

(2) Účelom tohto VZN je určiť sadzby poplatku pre jednotlivé stavby v členení podľa tohto VZN. Toto VZN sa týka stanovenia sadzieb poplatku, ktorému podlieha pozemná stavba na území Tureckej uvedená v právoplatnom stavebnom povolení, v oznámení stavebného úradu k ohlásenej stavbe, v právoplatnom rozhodnutí o povolení zmeny stavby pred jej dokončením alebo v právoplatnom rozhodnutí o dodatočnom povolení stavby a zároveň nie je oslobodená od tohto poplatku.

**§ 2**

**Poplatník a základ poplatku**

(1) Poplatníkom je na účely tohto VZN fyzická osoba alebo právnická osoba, ktorá je uvedená ako stavebník v stavebnom povolení, právoplatnom rozhodnutí o povolení zmeny stavby pred jej dokončením, právoplatnom rozhodnutí o dodatočnom povolení stavby alebo ktorej bolo doručené oznámenie stavebného úradu k ohlásenej stavbe.

(2) Základom poplatku je výmera nadzemnej časti podlahovej plochy realizovanej stavby uvedená v m2. Nadzemné podlažie stavby je pre účely tohto VZN každé podlažie, ktoré nemá úroveň podlahy alebo jej časť nižšie než 0,80 m pod najvyšším bodom priľahlého terénu v pásme širokom 5,00 m po obvode stavby.

**§ 3**

**Sadzby poplatku**

Obec Turecká ustanovuje nasledovné sadzby poplatku v členení podľa stavieb:

1. stavby na bývanie – výška sadzby 5,00 EUR za každý, aj začatý m2 podlahovej plochy nadzemnej časti stavby,
2. stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu – výška sadzby 5,00 EUR za každý, aj začatý m2 podlahovej plochy nadzemnej časti stavby,
3. priemyselné stavby a stavby využívané na skladovanie vrátane stavieb na vlastnú administratívu – výška sadzby 5,00 EUR za každý, aj začatý m2 podlahovej plochy nadzemnej časti stavby,
4. stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou – výška sadzby 5,00 EUR za každý aj začatý m2 podlahovej plochy nadzemnej časti stavby,
5. ostatné stavby – výška sadzby 5,00 EUR za každý aj začatý m2.

**§ 4**

**Výpočet poplatku a jeho platenie**

(1) Poplatok sa vypočíta ako súčin základu uvedeného v § 2 ods. 2 tohto VZN zníženého o 60 m2, ak zákon neurčuje inak, a sadzby uvedenej v § 3 tohto VZN, pričom sa musí aplikovať tá sadzba, ktorá je stanovená pre daný druh stavby. Poplatok sa vypočítava podľa sadzby platnej v deň, kedy vznikla poplatková povinnosť. Výška poplatku sa zaokrúhľuje na eurocenty smerom nadol.

(2) Výšku poplatku určí obec Turecká vo svojom rozhodnutí, ktoré sa doručuje stavebníkovi. Vyrubený poplatok je stavebník povinný uhradiť do 15 dní odo dňa nadobudnutia právoplatnosti rozhodnutia, ktorým bol poplatok určený a vyrubený.

(3) Každý stavebník môže požiadať o určenie platenia poplatku v splátkach najneskôr do dňa nadobudnutia právoplatnosti rozhodnutia, ktorým bol poplatok za rozvoj vyrubený, pričom o vyhovení alebo nevyhovení takejto žiadosti rozhoduje obec Turecká.

**§ 5**

**Spoločné a záverečné ustanovenia**

(1) Obec určuje, že spôsob a forma zverejňovania informácií o výške výnosu z poplatku za rozvoj a jeho použití v členení použitia výnosov podľa realizovaných projektov bude cez webové sídlo obce www.obecturecka.sk., a to vždy do konca mesiaca február kalendárneho roka za predchádzajúci kalendárny rok.

(2) Toto všeobecne záväzné nariadenie bolo schválené Obecným zastupiteľstvom obce Turecká dňa 12.12.2023 uznesením č. 80/2023.

(2) Toto všeobecne záväzné nariadenie nadobúda účinnosť dňa 1. januára 2024.

V Tureckej dňa 12. 12. 2023

Ivan Janovec, v. r.

starosta

Vyvesené dňa: 13. 12. 2023

Zvesené dňa: